b'\n_START_ARTICLE_\nKristiansand Avis\n_START_PARAGRAPH_\nKristiansand Avis er en annonsefinansiert, gratis lokalavis som distribueres til alle husstandene i Kristiansand, S\xc3\xb8gne, Songdalen og Vennesla kommune, via avisstativer p\xc3\xa5 strategiske steder og direkte til en rekke bedrifter. Avisen kommer ut hver torsdag, og hadde et opplag p\xc3\xa5 45\xc2\xa0000 i 2014._NEWLINE_Nedslagsfeltet er hovedsakelig Kristiansand og omegn. Avisen har som m\xc3\xa5l \xc3\xa5 v\xc3\xa6re tett p\xc3\xa5 byens befolkning og \xc3\xa5 bringe gode saker med lokal forankring. Nyheter er det viktigste stoffomr\xc3\xa5det, men avisen inneholder ogs\xc3\xa5 featuresaker, bildereportasjer og portrettintervjuer. Avisen har et panel med lokale, profilerte skribenter knyttet til seg. Avisen legges i sin helhet ut p\xc3\xa5 internett p\xc3\xa5 avisens hjemmeside._NEWLINE_Avisen arbeider etter tekstreklameplakaten og redakt\xc3\xb8rplakaten og lager et uavhengig, redaksjonelt produkt._NEWLINE_Avisen har som andre medier sin hovedinntektskilde i annonser. Eierselskapet, Kristiansand Avis AS, ble stiftet i 2002. Aksjene eies i dag av Schibsteds mediehus F\xc3\xa6drelandsvennen._NEWLINE_Styreformann i Kristiansand Avis AS er Kjell Moen.'